## Odluka Ustavnog suda Republike Hrvatske broj:U-IIIA-732/2005 od 8. veljače 2006.

### NN 28/2006 (13.3.2006.), Odluka Ustavnog suda Republike Hrvatske broj:U-IIIA-732/2005 od 8. veljače 2006.

# USTAVNI SUD REPUBLIKE HRVATSKE

**681**

Ustavni sud Republike Hrvatske, u Drugom vijeću
za odlučivanje o ustavnim tužbama, u sastavu sutkinja Jasna Omejec,
predsjednica Vijeća, te suci Marijan Hranjski, Mario
Kos, Ivan Mrkonjić, Emilija Rajić
i Vice Vukojević, članovi
Vijeća, odlučujući o ustavnoj tužbi koju su podnijele K. H. i M. Č., obje iz
R., koje zastupa Đ. L., odvjetnica u O., na sjednici održanoj dana 8. veljače
2006. godine, jednoglasno je donio

## ODLUKU

I. Ustavna tužba se usvaja.

II. Općinski sud u Krku dužan je donijeti odluku
u predmetu koji se vodi pred tim sudom pod poslovnim brojem: O-206/05 (ranije
O-118/93) u najkraćem mogućem roku, ali ne duljem od šest (6) mjeseci,
računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst), podnositeljicama ustavne tužbe određuje se
primjerena naknada zbog povrede ustavnog prava iz članka 29. stavka 1. Ustava
Republike Hrvatske (»Narodne novine«, broj 41/01. – pročišćeni tekst) i to:

– K. H. iz R., u iznosu od 9.100,00 kuna i

– M. Č. iz R., u iznosu od 9.100,00 kuna.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositeljica Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Na temelju članka 63. Ustavnog zakona o
Ustavnom sudu Republike Hrvatske (»Narodne novine«, broj 99/99., 29/02. i
49/02. – pročišćeni tekst, u daljnjem tekstu: Ustavni zakon) podnositeljice su
podnijele 15. veljače 2005. godine ustavnu tužbu radi duljine ostavinskog
postupka.

ČINJENICE VAŽNE ZA
USTAVNOSUDSKI POSTUPAK

2. Smrtovnica iza pok.
J. Č. dostavljena je Općinskom sudu u Krku 15. studenoga 1993. godine.

Do 5. studenoga 1997. godine donijeto je
rješenje o prekidu postupka te su stranke upućene u parnicu (osporena valjanost
i istinitost oporuke). Zatim je 9. svibnja 1994. godine donijeto rješenje o
nasljeđivanju »u pogrešnom uvjerenju suda da nasljednik I. Č. nije pokrenuo
parnični postupak«. Protiv tog rješenja podnijeta je žalba 9. svibnja 1994.
godine.

Ročišta su održana19. rujna 2000. i 20.
listopada 2000. godine.

Spis broj: P-58/94 pravomoćno je okončan 17.
svibnja 2001. godine.

Na ročištu održanom 17. srpnja 2002. godine
odlučeno je da se izvrši uvid u spis broj: P-58/94.

Na ročištu održanom 17. listopada 2002. godine
spojeni su ostavinski postupak iza pok. J. Č. i pok. L. Č.

Ročišta su zatim održana 2. prosinca 2002. i 14.
ožujka 2003. godine.

Na ročištu održanom 24. travnja 2003. godine
donijeto je rješenje kojim je odlučeno da se ostavinski postupak iza pok. J. Č. izdvoji od ostavinskog postupka iza pok. L. Č.

Protiv tog rješenja I. Č. je podnio 13. svibnja
2003. godine žalbu.

Rješenjem Županijskog suda u Rijeci, broj: Gž-1569/03 od 7. rujna 2005. godine ukinuto je rješenje
suda prvog stupnja u točki II. i III. izreke.

Ročišta su održana 5. prosinca 2005. godine i
10. siječnja 2006. godine.

Sljedeće ročište zakazano je za 17. veljače
2006.

3. PRAVO VAŽNO ZA
USTAVNOSUDSKI POSTUPAK

Odredbom članka 29. stavka 1. Ustava Republike
Hrvatske propisano je:

Članak 29.

*Svatko ima
pravo da zakonom ustanovljeni neovisni i nepristrani sud (...) u razumnom roku
odluči o njegovim pravima i obvezama (...).*

Odredbom članka 63. Ustavnog zakona propisano
je:

Članak 63.

*(1)
Ustavni sud će pokrenuti postupak po ustavnoj tužbi i prije no što je iscrpljen
pravni put, u slučaju kad o pravima i obvezama stranke (...) nije u razumnom
roku odlučio sud (...).*

*(2) U
odluci kojom usvaja ustavnu tužbu zbog nedonošenja
akta u razumnom roku iz stavka 1. ovoga članka, Ustavni sud će nadležnom sudu
odrediti rok za donošenje akta kojim će taj sud meritorno odlučiti o pravima i
obvezama (...) podnositelja. Rok za donošenje akta počinje teći idućeg dana od
dana objave odluke Ustavnog suda u »Narodnim novinama«.*

*(3) U
odluci iz stavka 2. ovoga članka Ustavni sud će odrediti primjerenu naknadu
koja pripada podnositelju zbog povrede njegova ustavnog prava koju je sud
učinio kada o pravima i obvezama podnositelja (...) nije odlučio u razumnom
roku. Naknada se isplaćuje iz državnog proračuna u roku od tri mjeseca od dana
podnošenja zahtjeva stranke za njezinu isplatu.*

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Ostavinski postupak pred Općinskim sudom u Krku
započeo je 15. studenoga 1993. godine dostavljanjem smrtovnice iza pok. J. Č.

Međutim, duljina postupka ne uzima se u obzir od
tog dana već od 5. studenoga 1997. godine kada je stupio na snagu Zakon o
potvrđivanju Konvencije za zaštitu ljudskih prava i temeljnih sloboda i
Protokola, broj 1., 4., 6., 7., 11., 12. i 13. uz Konvenciju za zaštitu
ljudskih prava i temeljnih sloboda (»Narodne novine – Međunarodni ugovori«,
broj 18/97., 6/99. – pročišćeni tekst, 8/99. – ispravak i 14/02., u daljnjem tekstu:
Zakon o potvrđivanju Konvencije), koja Konvencija u članku 6. stavku 1. jamči i
pravo na suđenje u razumnom roku.

Ustavna tužba podnesena je 14. veljače 2005.
godine, a do tog dana sudski postupak nije pravomoćno okončan, pa Ustavni sud
utvrđuje da je do dana podnošenja ustavne tužbe postupak u ovom predmetu trajao
ukupno jedanaest (11) godina, dva (2) mjeseca i dvadeset devet (29) dana, a
nakon stupanja na snagu Zakona o potvrđivanju Konvencije pa do dana podnošenja
ustavne tužbe postupak je trajao sedam (7) godina, tri (3) mjeseca i devet (9)
dana.

4.2. POSTUPANJE
NADLEŽNOG SUDA

Ustavni sud je utvrdio da je u razmatranom, pravnorelevantnom razdoblju, od radnji koje su relevantne
za meritorno odlučivanje o pravima i obvezama stranaka u tom sudskom postupku,
Općinski sud u Krku održao sedam ročišta (19. rujna 2000., 20. listopada 2000.,
17. srpnja 2002., 17. listopada 2002., 2. prosinca 2002., 14. ožujka 2003. i
24. travnja 2003. godine) te donio rješenje o izdvajanju ostavinskog postupka
iza pok. J. Č. od ostavinskog postupka iza pok. L. Č. Zatim se postupak povodom žalbe nastavio voditi
pred Županijskim sudom u Rijeci, koji do podnošenja ustavne tužbe nije poduzeo
niti jednu pravnorelevantnu radnju.

4.3. PONAŠANJE
PODNOSITELJICA USTAVNE TUŽBE(ZAKONSKIH NASLJEDNICA U OSTAVINSKOM POSTUPKU)

Ocjena je Ustavnog suda da podnositeljice
ustavne tužbe nisu doprinijele duljini trajanja postupka.

4.4. SLOŽENOST SUDSKOG
PREDMETA

Iz spisa predmeta razvidno je da dosadašnji tijek
sudskog postupka ne ukazuje da se u konkretnom slučaju radi o osobito složenoj
sudskoj stvari.

OCJENA USTAVNOG SUDA

5. Imajući u vidu sve navedene činjenice i
okolnosti, Ustavni sud utvrđuje da se postupak u ovom predmetu vodi dulje od
jedanaest godina, te da još nije pravomoćno okončan. Takvo postupanje sud, iako
u postupku nema duljih zastoja, ne može se ocijeniti učinkovitim. Polazeći od
navedenog ocjena je Ustavnoga suda da je podnositeljicama povrijeđeno ustavno
pravo da zakonom ustanovljeni neovisni i nepristrani sud u razumnom roku odluči
o njihovim pravima ili obvezama, koje je zajamčeno člankom 29. stavkom 1.
Ustava Republike Hrvatske.

Stoga je, u smislu odredbe članka 63. stavka 2.
Ustavnog zakona, odlučeno kao pod točkama I. i II. izreke odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Krku dužan je
dostaviti Ustavnom sudu pisanu obavijest o datumima donošenja i otpreme odluke
najkasnije osam (8) dana od dana njene otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.

Broj: U-IIIA-732/2005

Zagreb, 8. veljače 2006.

USTAVNI SUD REPUBLIKE HRVATSKE

Predsjednica Vijeća

**dr****. sc. Jasna Omejec**, v. r.

Odluka, NN 28/2006-681